**REPUBLIKA SRPSKA PRIJEDLOG**

**NARODNA SKUPŠTINA (po hitnom postupku)**

**Narodni poslanici**

**ZAKON**

**O IZMJENI I DOPUNI ZAKONA O**

**REFERENDUMU I GRAĐANSKOJ INICIJATIVI**

**Banja Luka, avgust 2025. godine**

**Prijedlog**

**(po hitnom postupku)**

**ZAKON**

**O IZMJENI I DOPUNI ZAKONA O REFERENDUMU I GRAĐANSKOJ INICIJATIVI**

Član 1.

U Zakonu o referendumu i građanskoj inicijativi („Službeni glasnik Republike Srpske“, broj 61/24) u članu 13. poslije stava 2. dodaje se novi stav 3. koji glasi:

„(3) Izuzetno od stava 1. ovog člana, u određenim slučajevima za sprovođenje referenduma, Narodna skupština može osnovati posebnu komisiju za sprovođenje referenduma (u daljem tekstu: Referendumska komisija).

Član 2.

Član 17. mijenja se i glasi:

„ (1) Republički referendum sprovode: Republička komisija, Referendumska komisija iz člana 13. stav 3. ovog zakona, gradska odnosno opštinska izborna komisija i glasački odbori.

(2) Lokalni referendum sprovodi gradska odnosno opštinska izborna komisija i glasački odbori.

(3) Na rad Referendumske komisije u slučajevima kada je osnovana za sprovođenje referenduma primjenjuju se odredbe ovog zakona koje se odnose na rad Republičke komisije.“

Član 3.

Ovaj zakon stupa na snagu narednog dana od dana objavljivanja u „Službenom glasniku Republike Srpske“.

Broj: PREDSJEDNIK

Datum: NARODNE SKUPŠTINE

Dr Nenad Stevandić

**OBRAZLOŽENjE**

**PRIJEDLOGA ZAKONA O IZMJENI I DOPUNI ZAKONA O REFERENDUMU I GRAĐANSKOJ INICIJATIVI**

**(po hitnom postupku)**

**I USTAVNI OSNOV**

Ustavni osnov za donošenje ovog zakona sadržan je u Amandmanu XXXII na član 68. tačka 5. Ustava Republike Srpske, kojom je propisano da Republika uređuje i obezbjeđuje, ostvarivanje i zaštitu ljudskih prava i sloboda i članu 77. Ustava kojim je propisano da Narodna skupština Republike Srpske može odlučiti da o pojedinim pitanjima iz svoje nadležnosti odluku donese nakon prethodnog izjašnjavanja građana na referendumu.

Takođe, članom 32. Ustava propisano je da građani imaju pravo da javno iznose mišljenje o radu državnih i drugih organa u organizacija, da im podnose predstavke, peticije i prijedloge i da na njih dobiju odgovor.

**II MIŠLjENjE VLADE REPUBLIKE SRPSKE**

**III RAZLOZI ZA DONOŠENjE ZAKONA**

Zakonu o referendumu i građanskoj inicijativi („Službeni glasnik Republike Srpske“, broj 61/24) donesen je 2024 godine, sa ciljem da se na cjelishodniji način uredi sprovođenje referenduma u Republici Srpskoj.

Analizom odredaba ovog zakona uočena je potreba da se propiše mogućnost osnivanja posebne referendumske komisije za sprovođenje referenduma koja bi adekvatno i podjedanko uspješno kao i Republička komisija u određenim slučajevima sprovela postupak referenduma, kada Narodna skupština to ocijeni potrebnim i cjelishodnim.

Na ovaj način, predloženom izmjenom se jačaju kapaciteti i podiže nivo opertivnosti za sprovođenje referenduma, kao i efikasnosti realizacije odredbi samog Zakona.

Imajući u vidu navedeno, pristupilo se izradi ovog zakona sa ciljem upotpunjavanja pravnog okvira prvenstveno kako bi se s jedne strane građanima omogućilo lakše ostvarivanje ustavom i zakonom zagarantovanih prava, a s druge strane omogućilo nadležnim organima efektnije sprovođenje ovog zakona.

**IV OBRAZLOŽENjE PREDLOŽENIH RJEŠENjA**

U članu 1. ovog zakona propisuje se mogućnost da se u određenim slučajevima osnuje posebna komisija za sprovođenje referenduma (Referendumska komisija), te da ovu komisiju osniva Narodna skupština Republike Srpske.

Članom 2. ovog zakona izmijenjen je član 17. zakona i propisano je da je, pored dosadašnjih organa, i Referendumska komisija organ za sprovođenje referenduma te da se na rad Referendumske komisije kada je osnovana primjenjuju odredbe zakona koje se odnose na rad Republičke komisije.

Članom 3. propisano je da ovaj zakon stupa na snagu narednog dana od dana objavljivanja u „Službenom glasniku Republike Srpske“.

**V RAZLOZI ZA DONOŠENjE ZAKONA PO HITNOM POSTUPKU**

Članom 213. Poslovnika Narodne skupštine Republike Srpske („Službeni glasnik Republike Srpske“, broj 66/20) data je mogućnost, izuzetno, za donošenje zakona po hitnom postupku u slučaju kada se zakonom uređuju pitanja i odnosi nastali usljed okolnosti koje nisu mogle da se predvide, a nedonošenje zakona po hitnom postupku bi moglo prouzrokovati štetne posljedice po život i zdravlje ljudi, bezbjednost Republike i rad organa i organizacija i ako je to u opštem interesu.

Iz gore navedenih razloga, ovaj zakon je neophodno donijeti u što kraćem roku, a to podrazumijeva njegovo donošenje po hitnom postupku.

**VI RAZLOZI ZA STUPANjE NA SNAGU ZAKONA NAREDNOG DANA OD DANA OBJAVLjIVANjA**

Članom 109. Ustava Republike Srpske propisano je da zakoni, drugi propisi i opšti akti stupaju na snagu najranije osmog dana od dana objavljivanja, osim ako iz naročito opravdanih razloga nije predviđeno da ranije stupe na snagu.

Predloženom izmjenom i dopunom Zakona uvodi se mogućnost osnivanja posebne referendumske komisije za sprovođenje referenduma koja bi u određenim slučajevima sprovela postupak referenduma, kada Narodna skupština to ocijeni potrebnim i cejlishodnim, a koja mogućnost nije propisana u osnovnom tekstu zakona.

S obzirom da je u interesu demokratski uređenog društva da se u obezbijedi mogućnost neposredno učešća građana u vršenju državne vlasti i donošenja političkih odluka u svim situacijama, a posebno u slučajevima kada najviše zakonodavno tijelo to ocijeni potrebnim i da isto ne trpi odlaganje, smatramo da isto predstavlja naročito opravdane razloge za stupanje ove izmjene i dopune Zakona na snagu prije osmog dana od dana objavljivanja.

**VII FINANSIJSKA SREDSTVA I EKONOMSKA OPRAVDANOST DONOŠENjA ZAKONA**

Za primjenu ovog zakona nisu potrebna dodatna sredstva u budžetu Republike Srpske.

**PRILOG**

**ZAKON**

**O REFERENDUMU I**

**GRAĐANSKOJ INICIJATIVI**

**(Tekst predložene izmjene i dopune ugrađene u osnovni tekst Zakona)**

Član 12.

1. Odluka o raspisivanju referenduma sadrži naročito: naznačenje teritorije za koju se referendum raspisuje, pitanje ili pitanja o kojima se građani izjašnjavaju i vrijeme sprovođenja referenduma.
2. Odluka o raspisivanju referenduma objavljuje se na način na koji se objavljuju akti organa koji je raspisao referendum.

Član 13.

1. Organi za sprovođenje referenduma su Republička komisija, gradska, odnosno opštinska izborna komisija i glasački odbor.
2. Glasačke odbore za sprovođenje republičkog, odnosno lokalnog referenduma obrazuje gradska, odnosno opštinska izborna komisija.
3. **Izuzetno od stava 1. ovog člana, u određenim slučajevima za sprovođenje referenduma, Narodna skupština može osnovati posebnu komisiju za sprovođenje referenduma (u daljem tekstu: Referendumska komisija).**

Član 14.

1. Republička komisija će u roku od 15 dana od dana stupanja na snagu odluke o raspisivanju republičkog referenduma, zaključiti sporazum sa nadležnim organima vlasti Brčko Distrikta Bosne i Hercegovine o sprovođenju referenduma za građane Brčko Distrikta Bosne i Hercegovine koji imaju državljanstvo Republike Srpske .
2. Ukoliko se, iz bilo kojeg razloga, ne zaključi sporazum iz stava 1. ovog člana, Republička komisija će za izjašnjavanje građana na republičkom referendumu, sa prebivalištem u Brčko Distriktu Bosne i Hercegovine koji imaju državljanstvo Republike Srpske , odrediti glasačka mjesta na teritoriji Republike Srpske.

Član 16.

Rad organa za sprovođenje referenduma je javan.

Član 17.

**(1) Republički referendum sprovode: Republička komisija, Referendumska komisija iz člana 13. stav 3. ovog zakona, gradska odnosno opštinska izborna komisija i glasački odbori.**

**(2) Lokalni referendum sprovodi gradska odnosno opštinska izborna komisija i glasački odbori.**

**(3) Na rad Referendumske komisije u slučajevima kada je osnovana za sprovođenje referenduma primjenjuju se odredbe ovog zakona koje se odnose na rad Republičke komisije.**

Član 18.

Sastav, organizacija, nadležnosti i druga pitanja od značaja za rad Republičke komisije i gradske, odnosno opštinske izborne komisije uređuju se Izbornim zakonom Republike Srpske.